Kiinassa yhteiskäytössä olevista kaupunkipyöristä on tullut erittäin suosittuja ja maassa operoi parhaimmillaan yli 60 erillistä jaettujen polkupyörien välittäjää. Alle kahdessa vuodessa pyöränvuokrausbisnekseen onkin kaadettu ainakin 2,7 miljardia dollaria.

Kilpailu kuumeni hyvin nopeasti ja markkinaosuuksista kamppailu ajoi eri firmat puskemaan kaupunkeihin mahdollisimman paljon pyöriä, mahdollisimman halvalla. Eri arvioiden mukaan yritykset puskivat 15 -18 miljoonaa pyörää kiinalaiskaupunkeihin.

Vertailun vuoksi – HSL:n mukaan pääkaupunkiseudun kaupunkipyöräverkkoon kuuluu 2 550 pyörää, joita saa lunastaa käyttöönsä 220 asemalta.

Toisin kuin esimerkiksi Suomessa, Kiinassa kaupunkipyörille ei ole erillisiä asemia ja niitä voi ottaa käyttöön missä tahansa ja jättää käytännössä minne vain. Tämä johti nopeasti siihen, että pyöriä hylättiin sinne sun tänne, jolloin pyöristä alkoi kasautua valtavia röykkiöitä, jotka parhaimmillaan tukkivat pyöräkaistoja ja muita alueita, missä pyörillä oli tarkoitus päästä ajamaan.

Sääntelemätön kilpailu aiheutti sen, että yritykset puskivat mielummin uusia pyöriä liikkeelle kuin kävivät poimimassa vanhoja pyöriään talteen, jättäen hajonneet pyörät paikallishallinnon vastuulle. Paikallishallinnot ovat ehtineet siirtää miljoonia vandalisoituja, hylättyjä tai hajonneita pyöriä ruostumaan joutomaille.

Pyöränvuokrauskuplan ongelmana on myös se, että kun sijoittajien rahat loppuvat yritykseltä, jättää yritys useimmiten pyörät oman onnensa nojaan – missä ikinä ne sitten ovatkaan konkurssin koittaessa.

Ongelman laajuudesta saa hyvän käsityksen The Atlanticin tekemästä kuvakollaasista.

Eri kaupungit ovat yrittäneet rajoittaa pyörien määrää. 24 miljoonan asukkaan Shanghai määräsi elokuussa, että kaupunkiin mahtuu enintään 500 000 vuokrapyörää ja ilmoitti pyöräfirmoille, etteivät ne enää saisi tuoda lisää pyöriä tarjolle. Ofo ja Mobike ehtivät puskea Shanghaihin 1 500 000 pyörää. Wuhein kaupunki keskisessä Kiinassa ilmoitti syyskuussa, että sen 10 miljoonalle asukkaalle riittää 400 000 vuokrapyörää – Ofo ja Mobike olivat jo ehtineet puskea kaupunkiin kaksistaan yli 700 000 vuokrapyörää.

Samanlaisia kieltoja on pantu voimaan jo ainakin kahdeksassa eri kiinalaiskaupungissa.

Kiintoisinta kiinalaisessa vuokrapyöräkuplassa onkin se, että yksikään näistä start-upeista ei ole tehnyt vielä renminbiäkään voittoa. Siksi Ofo ja Mobike ovatkin jo suunnitelleet laajentumista Yhdysvaltojen länsirannikolle.

Lähteet: China Uncensored, TIME, The Atlantic, BBC, South China Morning Post, Reuters, Technode